
NOTĂ INFORMATIVĂ
la proiectul de decizie „Cu privire la schimbarea domeniului și modului de folosință a bunului imobil”
1. Denumirea autorului și, după caz, a participanților la elaborarea proiectului
Proiectul de decizie a fost elaborat de Primăria comunei Hîrtop, în temeiul atribuțiilor conferite de legislația în vigoare privind administrarea patrimoniului public al unității administrativ-teritoriale.
2. Condițiile ce au impus elaborarea proiectului
Proiectul de decizie este elaborat în scopul valorificării eficiente a patrimoniului public al comunei Hîrtop și al asigurării posibilității de implementare a unui proiect investițional privind edificarea unei instalații eoliene.
În acest scop este necesară schimbarea domeniului de apartenență al terenului proprietate publică a comunei Hîrtop din domeniul public în domeniul privat, precum și modificarea modului de folosință al terenului din „teren pentru pășuni și fânețe” în „teren pentru construcția instalațiilor eoliene”, cu păstrarea destinației agricole a terenului, conform prevederilor Codului funciar.
Terenul vizat are numărul cadastral 29204050396, suprafața de 0,6000 ha, este amplasat în extravilanul comunei Hîrtop și aparține proprietății publice a comunei.
3. Descrierea principalelor prevederi ale proiectului
Prin proiectul de decizie se propune:
· aprobarea schimbării domeniului bunului imobil cu numărul cadastral 29204050396 din domeniul public în domeniul privat al comunei Hîrtop;
· aprobarea schimbării modului de folosință a terenului din „teren pentru pășuni și fânețe” în „teren pentru construcția instalațiilor eoliene”;
· menținerea destinației terenului ca teren agricol din extravilan;
· împuternicirea primarului comunei Hîrtop pentru prezentarea actelor necesare în vederea efectuării modificărilor în Registrul bunurilor imobile.
4. Temeiul juridic
Proiectul este elaborat în baza:
· art. 9, art. 23 lit. e) și art. 32 alin. (3) din Codul funciar nr. 22/2024;
· art. 14 alin. (2) lit. b) din Legea nr. 436/2006 privind administrația publică locală;
· Legii nr. 29/2018 privind delimitarea proprietății publice;
· Legii nr. 121/2007 privind administrarea și deetatizarea proprietății publice;
· Legii nr. 523/1999 cu privire la proprietatea publică a unităților administrativ-teritoriale;
· Hotărârii Guvernului nr. 63/2019 pentru aprobarea Regulamentului privind modul de delimitare a bunurilor imobile proprietate publică.
5. Fundamentarea economico-financiară
Adoptarea prezentei decizii nu necesită alocarea mijloacelor financiare din bugetul local.
6. Avizarea și consultarea publică
Proiectul de decizie a fost supus consultărilor publice, cu respectarea prevederilor legislației privind transparența în procesul decizional, iar rezultatele consultărilor au fost consemnate în procesul-verbal și în nota de sinteză.
7. Concluzii
Adoptarea proiectului de decizie va crea cadrul juridic necesar pentru administrarea eficientă a bunului imobil și pentru realizarea investiției planificate privind construcția unei instalații eoliene, cu respectarea prevederilor legislației în vigoare privind proprietatea publică și regimul juridic al terenurilor.

